Document ID: 31994D0323

A Bizottság határozata
(1994. május 19.)
a Szingapúrból származó halászati termékek behozatalát szabályozó különleges feltételek megállapításáról
(94/323/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a halászati termékek előállítására és forgalomba hozatalára vonatkozó egészségügyi feltételek megállapításáról szóló, 1991. július 22-i 91/493/EGK tanácsi irányelvre [1] és különösen annak 11. cikke (1) bekezdésére,
mivel a Bizottság egyik szakértője ellenőrző látogatást tett Szingapúrban, hogy ellenőrizze, milyen körülmények között állítják elő, tárolják és adják fel a Közösségbe szánt halászati termékeket;
mivel a halászati termékek egészségügyi vizsgálatával és ellenőrzésével kapcsolatos szingapúri jogszabályok egyenértékűnek tekinthetők a 91/493/EGK irányelvben megállapítottakkal;
mivel a Ministry of National Development, Primary Production Department, és annak vizsgálati osztálya, a Veterinary Public Health Division az az illetékes szingapúri hatóság, amelyik képes a hatályos jogszabályok alkalmazásának hatékony ellenőrzésére;
mivel a 91/493/EGK irányelv 11. cikke (4) bekezdésének a) pontjában említett egészségügyi bizonyítvány kiállítására vonatkozó eljárásban meg kell határozni egy bizonyítványmintát, a kiállítása során alkalmazott nyelvre (nyelvekre) vonatkozó minimális követelményeket, valamint az aláírásra jogosult személy hivatalos minőségét;
mivel a 91/493/EGK irányelv 11. cikke (4) bekezdésének b) pontja értelmében a halászati termékek csomagolásán el kell helyezni egy, a harmadik ország nevét és a származási létesítmény engedélyszámát feltüntető jelölést;
mivel a 91/493/EGK irányelv 11. cikke (4) bekezdésének c) pontja értelmében össze kell állítani az engedélyezett létesítmények jegyzékét; mivel e jegyzéket a Ministry of National Development, Primary Production Departmentnek a Bizottsághoz eljuttatott értesítése alapján kell összeállítani; mivel tehát a Ministry of National Development, Primary Production Department feladata, hogy biztosítsa a 91/493/EGK irányelv 11. cikkének (4) bekezdésében e célból megállapított rendelkezések betartását;
mivel a Ministry of National Development, Primary Production Department hivatalos biztosítékokat nyújtott a 91/493/EGK irányelv mellékletének V. fejezetében megállapított szabályoknak történő megfelelésre vonatkozóan, és az említett irányelvben megállapítottakkal egyenértékű, a létesítmények engedélyezésével kapcsolatos követelmények teljesítésére vonatkozóan;
mivel az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Szingapúrban a Ministry of National Development, Primary Production Department (Veterinary Public Health Division) az az illetékes hatóság, amelyik ellenőrzi és igazolja a halászati termékeknek a 91/493/EGK irányelv követelményeinek történő megfelelését.
2. cikk
A bármely formájú kéthéjú kagylók, tüskésbőrűek, zsákállatok és tengeri haslábúak kivételével, a Szingapúrból származó halászati termékeknek az alábbi feltételeknek kell megfelelniük:
1. minden szállítmányt egy megfelelően kitöltött, aláírt, keltezett és az A. mellékletben található mintával összhangban, egyetlen lapból álló egészségügyi bizonyítvány számozott eredeti példányának kell kísérnie;
2. a termékeknek az e határozat B. mellékletében felsorolt, engedélyezett létesítményekből kell származniuk;
3. a tartósított élelmiszerek előállítására szánt, ömlesztett, fagyasztott halászati termékek kivételével, minden csomagon letörölhetetlen betűkkel fel kell tüntetni a "Szingapúr" szót és a származási létesítmény engedélyszámát.
3. cikk
(1) A 2. cikk (1) bekezdésében említett bizonyítványt az ellenőrzést végző tagállam legalább egy hivatalos nyelvén ki kell állítani.
(2) A bizonyítványnak tartalmaznia kell a Minister of National Development, Primary Production Department képviselőjének nevét, beosztását és aláírását, valamint ez utóbbinak a többi bejegyzéstől eltérő színű hivatalos pecsétjét.
4. cikk
Ezt a határozatot 1994. augusztus 1-jétől kell alkalmazni.
5. cikk
Ennek a határozatnak a tagállamok a címzettjei.
Kelt Brüsszelben, 1994. május 19-én.

Labels: 0
3
18
6